OpenLLM-France/wikimedia huggingface dataset:
# Azpierraldoi

Izar azpierraldoi bat sekuentzia nagusiko nano bat baino distiratsuagoa den baina izar erraldoiak bezain distiratsua ez den izar mota bat da.
Izar azpierraldoiek hidrogenoaren fusioa amaitu dute euren nukleoetan. Etapa honetan izarrek eguzki masa 1eko masa badute, erdigunea uzkurtu egiten da, bere tenperatura hidrogenoaren fusio fasea nukleoa inguratzen duen geruza batera eramateko haina handitzea eraginez. Ondorioz, izarra hedatu egiten da, erraldoi gorri bihurtzeko prozesuan beste pauso bat emanez.
Azpierraldoi fasearen hasieran (Procyon Aren kasua dena), diametroa eta argitasuna handitu egingo dira, baina izarra bera apur bat hoztuko da edo kolorez nabarmen aldatuko da. Erraldoi bihurtzetik gertuen dauden azpierraldoiek, sekuentzia nagusiko antzeko masadun beste izar batzuek baino diametro handiagoak eta tenperatura baxuagoak izango dituzte.
Yerkesen espektro sailkapenean, euren argitasuna IV klasekoa da.

## Lurretik gertuen dauden izar azpierraldoiak

| Izena | Bayerren izendapena | Espektru mota | Masa (eguzkiak) | Distantzia (argi urteak) | Oharrak |
| Procyon | Alfa Canis Minoris | F5 IV-V | 1,5 | 11,4 | Azpierraldoia? |
| Altair | Alfa Aquilae | A7 IV-V | 1,7 | 16,7 | Azpierraldoia? |
| | Delta Pavonis | G5-8 IV-V | 1,1 | 19,9 | Azpierraldoia? |
| | Beta Hydri | G2 IV | 1,1 | 24,4 | |
| | Mu Herculis Aa | G5 IV | 1,1 | 27,4 | |
| Rana | Delta Eridani | K0 IVe | 1,2 | 29,5 | |
| Rutilicus Aa | Zeta Herculis | F9-G2 IV | 1,5 | 35,2 | |
| Zavijava A | Beta Virginis | F8-A5 IV-V | 1,25 | 35,6 | Azpierraldoia? |
| | 11 Leonis Minoris | G8 IV-V | ? | 36,5 | Azpierraldoia? |
| Mufrid A | Eta Bootis | G0 IV | 1,5 | 37,0 | |
| Deneb Algedi A | Delta Capricorni | A5-7 IVm | >1 | 38,6 | |
Iturria: Giant and subgiant stars within 100 ly (Solstation)

## Ikus, gainera

* Izar egitura
* Izar eboluzioa

## Kanpo estekak

* Datuak: Q6227
* Multimedia: Subgiant stars / Q6227
# Azpiegitura

    Artikulu hau ekipamendu eta eraikuntzei buruzkoa da; kontzeptu marxista gaitzat duena beste hau da: «Azpiegitura eta gainegitura»
Azpiegitura gizarte baten garapenerako edo erakunde baten jarduera ekonomikoa antolatu eta burutzeko beharrezko eta oinarrizkoak diren eta elkarri loturik dauden eraikuntza, elementu eta zerbitzuen multzoa da, hala nola errepide, portu, aireportu, sare telematiko, ur hornidura eta ospitaleak. Sistema bat zenbat eta konplexuagoa izan, orduan eta azpiegitura gehiago behar ditu, konplexutasun horretan dauden eragile guztiak behar bezala koordinatu eta behar diren elementu eta gaiak une egokian eskuratzeko. Globalizazioaren fenomenoa dela eta, pertsona eta ondasunen mugimendu azkarra bermatzeko azpiegitura handien eraikuntza fenomeno nabarmena izan da XX. mendearen bukaeratik.

## Kanpo estekak

* Datuak: Q121359
* Multimedia: Infrastructure / Q121359
# Azpienplegu

Lanaren Nazioarteko Erakundearen arabera, azpienplegua ohi baino lanaldi txikiagoko enplegua, non langileak nahi eta ahal duen lan gehiago egin. Aurreko definizioa azpienplegu ikusgarriari dagokio; horretaz gainera, azpienplegu ikustezina' ere badago, ohiko lanaldia duten pertsonak baina behar baino gutxiago irabazten duenak nahiz euren prestakuntzari dagokion baino kualifikazio eskasagoko lanpostu batean dihardutenak biltzen dituena. Azpienglegua langabeziaren osagaietako bat da, hainbat estatistika ofizialetan jasotzen ez bada ere.

## Kanpo estekak

* Datuak: Q1931244
# Azpiespazio bektorial

Azpiespazio bektoriala kontzeptu garrantzitsua da aljebran eta matematikako hainbat arlotan. Testuinguruaren arabera azpiespazio ere deitu ohi zaio beste mota batzuetako azpiespazioekin nahastu ezin denean. Orokorrean, U edo V ikurrak erabiltzen dira azpiespazio bektorialari buruz aritzeko; batzuetan A, B edota W ere ikus daitezke.

## Definizioa

Suposatuz V espazio bektoriala dela, K eskalarren gorputza ($\mathbb {R}$ edo $\mathbb {C}$) eta (W,+) egitura (V,+) talde abeldarraren azpitaldea dela, W azpiespazio bektoriala izango da hurrengo baldintzak betetzen baditu:
* $\lambda \in K,w\in W\Leftrightarrow \lambda w\in W$
* $w_{1},w_{2}\in W\Rightarrow (w_{1}+w_{2})\in W$
Hau da, (1) K gorputzeko edozein eskalar eta W azpiespazio bektorialeko edozein bektoreren arteko biderketa, W-n dago eta (2) W azpiespazio bektorialeko edozein bi bektoreren arteko batura W-n dago.

## Eragiketak

$U$eta $W$, $V$ espazio bektorialaren bi azpiespazio izanik,

### Ebakidura

$U\cap W=\left\{\mathbf {v} \in V\colon \mathbf {v} \in U\ {\text{eta}}\ \mathbf {v} \in W\right\}$
Bi azpiespazioren arteko ebakidura $V$-ren azpiespazio da.

### Bildura

$U\cup W=\left\{\mathbf {v} \in V\colon \mathbf {v} \in U\ {\text{edo}}\ \mathbf {v} \in W\right\}$
Bi azpiespazioren bildura normalean ez da $V$-ren azpiespazioa.

### Batura

$U+W=\left\{u+w:u\in U{\text{ eta }}w\in W\right\}$
$U$-ren eta $W$-ren bektoreen arteko batura guztien multzoa da
Batura $V$-ren azpiespazioa da.

#### Batura zuzena

$U,W\leq V$ izanik, beraien arteko batura zuzena dela esango dugu eta $U\oplus W$ moduan adierazi, $U\cap W=\{0\}$ bada.

##### Azpiespazio osagarriak

$U$ eta $W$ osagarriak direla esaten da baldin eta beraien arteko batura zuzena $V$ bada, hau da,
$S\oplus W=\;V\;\Leftrightarrow \;{\begin{cases}S+W=\;V\\S\cap W=\left\lbrace {\overset {\rightarrow }{0}}\right\rbrace \end{cases}}$

## Azpiespazioen dimentsioak

Izan bitez $V$ dimentsio finituko espazio bektoriala eta $W\leq V$. Orduan:
* $dimW\leq dimV$. Gainera, $dimW=dimV$ dugu baldin eta soilik baldin $W=V$ bada.
* $W$-ren edozein oinarri $V$-ren oinarri bateraino luza daiteke.
Grassman-en formulak bi azpiespazioren baturaren dimentsioa kalkulatzea ahalbidetzen du. Ondokoa dio:
$\dim(U+W)=\dim(U)+\dim(W)-\dim(U\cap W)$
Batura zuzen baten dimentsioa kalkulatu nahi badugu, badakigu $U\cap W=0$ dela, beraz,
$\dim(U\oplus W)=\dim(U)+\dim(W)$

## Ikus, gainera

* Bektore

## Kanpo estekak

* Datuak: Q728435
# Aviron Bayonnais (arrauna)

    Artikulu hau Arraun taldeari buruzkoa da; beste esanahietarako, ikus «Aviron Bayonnais elkartea».
Aviron Bayonnais Baionako kirol elkartea da. Arraunketa elkarte bezala hasi bazen ere errugbi taldearengatik da ezaguna. Futbol taldea ere badu.

## Historia

Baionako arraun talde zaharrena 1875ean sortu zen, Société Nautique de Bayonne. 1904an ordea banaketa gertatu zen eta Aviron Bayonnais ("Baionako arrauna") taldea sortu zen.
Hasierako urteetan yola ontziarekin emaitza bikainak lortu zituen, 1905 eta 1906ko Frantziako txapelduna eta Donostiako Erregeraren Kopak irabazi baitzituen. Hurrengo urteetan yola eta aulki mugikorrean Frantziako hainbat txapelketa irabazi zituen. Bigarren Mundu Gerra amaitu berritan emakumezkoen ontzien txapelak iritsi ziren.
1990. hamarkadan arraunlari handi batek hartu zuen klubaren ordezkaritza, Laurent Irazustak hain zuzen ere. 1990 eta 1991eko munduko txapelketetan dominak eskuratu zituen.

## Kanpo estekak

* Datuak: Q63975222
# Avira

Avira Operations GmbH & Co. alemaniar zibersegurtasun arloan lan egiten duen konpainia multinazional bat da, Tettnangen egoitza duena. AntiVir motorrean oinarritzen dira antibiruseko bere aplikazioak, 1988an Luke Filewalker izenekoarekin abiaraziak. 1986an "H+BEDV Datentechnik GmbH" izenarekin sortu zen. Antibirus aplikazio bat, AntiVir PersonalEdition Classic, plataforma anitzekoa eta erabilera pertsonalerako doakoa da.
2021ean, NortonLifeLock (egun Gen Digital) estatubatuar konpainiak, Norton, Avast eta AVG enpresen jabea bazena, Avira erosi zuen.

## Erreferentziak

* ↑ (Ingelesez) «Avira Antivirus Review» PCMAG.

## Kanpo estekak

* Datuak: Q468381
* Multimedia: Avira / Q468381
# Aviron Bayonnais (futbola)

    Artikulu hau Errugbi taldeari buruzkoa da; beste esanahietarako, ikus «Aviron Bayonnais elkartea».
Aviron Bayonnais futbol taldea (euskaraz Baionako Aviron) hiri bereko futbol talde amateurra da; inoiz ez da profesionala izatera heldu. Aviron Bayonnais errugbi taldearen klub beran dago. Avironek Bilboko Athletic Klubarekin ituna sinatu zuen.
Frantziako Txapelketa Nazionalean (Frantziako hirugarren maila) aritu zen 2012 artean baina ordutik aurrera amateur mailetako (CFA) taldea da. Etxeko partiduak Didier Deschamps estadioan jokatu ohi ditu.

## Palmaresa

* DH Akitaniako txapelduna : 1979, 2002.
* CFA2ko txapelduna: 2003.
* CFAko txapelduna: 2004. Eta 2008an 2.a izan zen Bordeleko Girondinsen bigarren taldearen ondoren.
* Emaitzarik onena Frantziako Futbol Kopan: final-zortzirenak, 2004an.

## Historia

1935 arte, 1904an sortutako kirol klubak ez zuen futbol saila sortu. Lau pertsonak bultzatu zuten aldaketa hau hasiaeran arraunketari eta gero errugbiari lotutako talde honetan : Georges Darhan, Owen Roe, Georges Page eta Roger Dargein.
Bigarren Mundu Gerra eta 1946an ESB sortzeko eginiko fusioren ondoren, Avirongo futbol arloak 1952an berrartu zuen aktibitatea. 1970tik 1979ra Ohorezko Mailan egon eta gero, Txapelketa Nazionalean (D4) ibili da.

## Azken urteetako ibilbidea

| Urtea | # | Maila | Postua |
| 2002-03 | 5 | CFA 2 | 1.a (igo) |
| 2003-04 | 4 | CFA | 1.a (igo) |
| 2004-05 | 3 | National | 11.a |
| 2005-06 | 3 | National | 17.a (jeitsi) |
| 2006-07 | 4 | CFA | 3.a |
| 2007-08 | 4 | CFA | 2.a (igo) |
| 2008-09 | 3 | National | 13.a |
| 2009-10 | 3 | National | 11.a |
| 2010-11 | 3 | National | 17.a |
| 2011-12 | 3 | National | 20.a (jeitsi) |
| 2012-13 | 4 | CFA | 17.a (jeitsi) |
| 2013-14 | 5 | CFA 2 | 12.a |
| 2014-15 | 4 | CFA 2 | 2.a (igo) |
| 2015-16 | 5 | CFA | 15.a (jeitsi) |
| 2016-17 | 4 | CFA 2 | 9.a |
| 2017-18 | 4 | CFA 2 | 2.a |
| 2018-19 | 4 | National 3 | 7.a |
| 2019-20 | 4 | National 3 | 5.a |
| 2020-21 | 4 | National 3 | 12.a |
| 2021-22 | 4 | National 3 | 2.a |
* 2018. urtean CFA 2 maila National 3 bihurtu zen.

## Antzinako futbolariak

* Didier Deschamps
* Stéphane Ruffier
* Christian Sarramagna
* Jean-Louis Cazes
* François Grenet
* Romain Larrieu
* Pierre Talmont

## 2013-2014ko kamisetak

* Lehen kamiseta, etxean jokatzeko.
* Bigarren kamiseta, kanpoan jokatzeko.

## Lapurdum 2004

2004an, klubeko hintxa talde batek Lapurdum 2004 izeneko peña sortu zuen. 70 lagunek osatua, peña Romorantin-Lanthenayra, Vannesera, Istresera, Erruanera, Pauera, Albira, Rodezera eta hainbat lekutara joan da Aviron bultzatzera.

## Erreferentziak

* ↑ (Gaztelaniaz) Berria www.canalathletic.com

## Kanpo estekak

* (Frantsesez) Aviron Bayonnais futbol taldearen webgune ofiziala
* (Frantsesez) Lapurdum 2004
* (Frantsesez) Bayonnefoot webgune ez ofiziala
* Datuak: Q791128
* Multimedia: Aviron Bayonnais / Q791128
# Aviron Bayonnais elkartea

Aviron Bayonnais elkarteak hainbat atal ditu:
* Aviron Bayonnais (arrauna)
* Aviron Bayonnais (errugbia)
* Aviron Bayonnais (futbola)
# Ariton (Alabama)

Ariton Alabamako herri bat da. Dale konderrian kokatua dago. 2010ean 764 biztanle zituen, 58,0 kilometro koadrotan banatuta.

## Ikus, gainera

* Dale konderria

## Kanpo estekak

* Datuak: Q66022
* Multimedia: Ariton, Alabama / Q66022
# Aritz

Aritz Nafarroa Garaiko kontzejua da, Itza udalerrikoa. Gulibarrekin batu baino lehen, Itza zendeako kontzejua zen. 32 biztanle zituen 2020an..

## Demografia

Aritzeko biztanleria :
| 2000 | 2001 | 2002 | 2003 | 2004 | 2005 | 2006 | 2007 |
| 30 | 25 | 27 | 26 | 25 | 26 | 25 | 24 |

## Argazki galeria

* Aritz 20-10-21

## Erreferentziak

* ↑ Toponimia: Itza. euskaltzaindia.eus (Noiz kontsultatua: 2019-05-11).
* ↑ Áriz: datos de la entidad. navarra.es (Noiz kontsultatua: 2021-7-9).

## Kanpo estekak

* Datuak: Q12253954
* Multimedia: Aritz / Q12253954
# Aritmomania

    Ohar medikoa Oharra: Wikipediak ez du mediku aholkurik ematen. Tratamendua behar duzula uste baduzu, jo ezazu sendagilearengana.
Aritmomania nahaste obsesibo-konpultsibo gisa ikus daitekeen buru-nahaste bat da. Nahaste hori duten pertsonek beren inguruko ekintzak edo objektuak kontatzeko premia handia dute.
Adibidez, eraikin batetik igotzen ari diren bitartean eskailera-mailak zenbatzeko edo hitz baten letrak kontatzeko beharra senti dezakete. Askotan, ekintza jakin bat egin behar izaten dute, bestela zorigaiztoko zerbait gertatuko dela uste dute. Beste adibide batzuk dira zoruko edo sabaiko azulejuak, errepideko lerro-kopurua, edo, besterik gabe, zenbat aldiz arnasten edo dir-dir egiten duten, edo zenbait gauza ukitzea, hala nola ateko eskulekua edo mahaia, zenbat aldiz.
Aritmomaniak sistema konplexu bat ere sor dezake, zeinean hura pairatzen dutenek zenbait balio edo zenbaki esleitzen baitizkiete pertsonei, objektuei eta gertaerei, koherenteak izan daitezen.
Zenbaketa ozenki egin dezakete, edo beren barrurako.

## Aritmomania herri-kulturan

Europako antzinako kondairetan, banpiroetatik libratzeko metodo bat zen ziape-haziak edo harea sakabanatzea babestu beharreko etxearen teilatuan edo lurrean banpiro bat eduki zezakeen hilobi susmagarri batetik, gau osoan okupatuta egon zedin, eroritako aleak kontatzen. Antzeko istorioek kontatzen dutenez, banpiro bat arroz-zaku batekin aurkitzen bazen, ale guztiak banan-banan kontatu beharko lituzke; gai hori Indiako azpikontinentearen eta Hego Amerikaren kontakizunetan ere aurki daiteke, sorginei eta bestelako espiritu gaizto edo bihurriei buruz.
Errementari filman, Patxi Errementariak garbantzuak botatzen ditu lurrera demonioa zigortzeko, kontatu beharra duela esanez.

## Erreferentziak

* 1 2 Yaryura-Tobias, Jose A.. (1997). Obsessive-compulsive disorder spectrum : pathogenesis, diagnosis, and treatment. American Psychiatric Press ISBN 0-88048-707-0. PMC 34951468. (Noiz kontsultatua: 2021-12-04).
* ↑ Neuropsychiatry. (2nd ed. argitaraldia) Lippincott Williams & Wilkins 2003 ISBN 0-7817-2655-7. PMC 231841018. (Noiz kontsultatua: 2021-12-04).
* ↑ McClelland, Bruce. Slayers and their vampires: a cultural history of killing the dead. Editor University of Michigan Press, 2006. ISBN 0-472-06923-3, 9780472069231

## Kanpo estekak

* Datuak: Q748104
# Aritmetika politiko

Aritmetika politikoa XVII. mendean abiarazitako ezagutza-joera izan zen, nazio, herrialde eta estatuen deskribapenerako zenbakizko informazioaren bilketa hobesten zuena, deskribapen kualitatiboen aldean. Estatistikaren historiako hasierako garapen-ildotzat jotzen da. Joera horren aitzindaria William Petty izan zen, berak idatziriko eta 1690 urtean argitaraturiko Political Arithmetic lanarekin. Joera horren alde egin zuten garaiko beste zenbait matematikarik egin zuten, hala nola Abraham de Moivre eta Edmund Halleyk, eta XVIII. mendean garatu zen probabilitateen kalkuluarekin uztartuz estatistikaren alorra zabaldu zuten.

## Kanpo estekak

* (Ingelesez) History of statistics, Stochastikon encyclopedia.
* Datuak: Q13849469
# Aritxulegi

Aritxulegi Bianditz (840 m) eta Aiako harriaren (837 m) artean dagoen mendatea da eta izen bereko tunela, Oiartzun eta Lesaka batzen dituen errepidean. Ohiko bidea izaten da inguruan dauden mendietara igotzeko.
439 metroko altuera dauka.

## Gerra Zibila

Espainiako Gerra Zibilean gudu handi bat egon zen bertan. 1936an Txato Olabarri, EAE-ANVko militantea bertan hil zen, alderdi horretan hil zen lehenengo gudaria. Horren omenez alderdi horrek bertan monolito bat ezarri zuen.

## Gudari Eguna

Ondoan "Gudarien Basoa" dago. Baso horretan hiltzen den ETAko militante bakoitzaren omenez zuhaitz bat landatu da, lehenengoa Txabi Etxebarrietaren omenez landatu zenetik. Bertan Gudari Egunaren baitan omenaldiak burutu izan dira. Garrantzi berezia izan zuen 2006an bertan ospatu zena, bertan ekitaldiaz gain ETAko hiru kidek komunikatu bat irakurri zutelako, tiroak airera botaz. Lehenengo aldia zen ETAk horrelako agerpen bat egiten zuela.

## Erreferentziak

* Monolito de Aritxulegi. Deia

## Ikus, gainera

* Mikelete

## Kanpo estekak

* Arritxulo Aterpetxea
* Bideoa: ETAren agerraldia Aritxulegin.
* Datuak: Q12253952
# Ayna

Ayna Albacete udalerria da, Sierra de Alcaraz eskualdean dagoena.
2009ko urtarrilaren 1eko erroldaren arabera 827 biztanle zituen.

## Ikus, gainera

* Albaceteko udalerrien zerrenda

## Kanpo estekak

* (Gaztelaniaz) Udalerriari buruzko informazioa.
* Datuak: Q1606086
* Multimedia: Ayna / Q1606086
# Ayodhya barrutia

Ayodhya barrutia Indiako barruti bat da, Ayodhya dibisioan, Uttar Pradesh estatuan. 2.470.996 biztanle ditu 2.765 kilometro koadrotan.

## Mugakideak

Honako barrutiekin egiten du muga:
Sultanpur barrutia

## Ikus, gainera

* Uttar Pradesh

## Kanpo estekak

* Datuak: Q1814132
* Multimedia: Ayodhya district / Q1814132
# Aynor (Hego Carolina)

Aynor Ameriketako Estatu Batuetako herri bat da. Horry konderrian dago, Hego Carolina estatuan. 974 biztanle ditu, 4,808926 kilometro koadroko azaleran banatuta.

## Ikus, gainera

* Shawano konderria

## Kanpo estekak

* Datuak: Q2334807
# Ayoluengo

Ayaluengo Burgosko probintzian dagoen Sargentes de la Lora udalerrian dagoen herrixka da, Páramos eskualdean, Gaztela eta Leongo erkidegoan.

## Historia

Oso herri zaharra da. 1141ean bere lurrak Alfontso VII.a Gaztelakoak San Martín de Quintanilla de Escalada monasterioaren eskuetan jarri zituen; gaur egun desagertuta dago.

## Kokapena

La Lora eskualdean dago, Burgostik 65 bat kilometrora. 700 hektarea inguru ditu eta populatutako nukleoa itsas mailatik 1031 metrotan dago.

## Biztanleria

2019an, 9 biztanle zituen. 50 ingurura iristen da udako hilabeteetan.

## Ondarea

* San Mamés eliza: jatorri erromanikoa du. Kanpandorrea 1641ean altxatu zen.
* La Cabaña trikuharria: La Lorako multzo megalitikoan sartua izan da.
* Armarria duen etxe bat.

## Ingurumena

Garrantzi handiko pagadiak daude.

## Bertan jaiotakoak

* Segundo Arce Manjón (Ayoluengo de Lora, 1880 - Tabernas, 1936).

## Petrolio-hobia

Ayoluengoko petrolio-hobia Espainiako petrolio-instalazio bat izan zen. 1967tik 2017ra egon zen aktibo, eta aldi horretan Espainian jardun zuen petrolio-hobi bakarra izan zen. Ekoizpen-ahalmena, ordea, mugatua izan zen. Gaur egun, barruti zaharra itxita dago, eta Interes Kulturaleko Ondasun gisa katalogatuta dago, multzo etnologiko kategoriarekin.

## Erreferentziak

* ↑ Marín Quemada 1978, 134 orr. .

## Kanpo estekak

* Datuak: Q6391933
* Multimedia: Ayoluengo de la Lora / Q6391933
# Aymonen lau semeak

Aymonen lau semeak, zubereraz: Aymonen laur semiak, entzute handiko pastorala da, askotan antzeztu dena (14 aldiz 1818-1984 bitartean). Oinarriak Les quatre fils d'Aymon XIII. mendeko kantua eta izen bereko zaldun eleberria dira; haietan Mayenceko Doon, Aymes-eko kondearen lau semeen eta Karlomagnoren arteko jazargoa kontatzen da. Jakes Oihenartek zuzendu zuen 1851n.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2013-2-2 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q12254557
# Ayolas (Paraguai)

Ayolas Paraguaiko udalerri bat da, Misionesko departamenduan kokatua. 1066 km²ko azalera du eta 2018ko estimazioen arabera 18594 biztanle zituen.

## Erreferentziak

* ↑ (Gaztelaniaz) Dirección General de Estadística, Encuestas y Censos. (2015). (pdf) Paraguay. Proyección de la Población por Sexo y Edad, según Distrito, 2000-2025. jatorrizkotik artxibatua (artxibatze data: 2015eko urriaren 16a) (Noiz kontsultatua: 2018ko irailaren 30a).

## Kanpo estekak

* Datuak: Q793189
* Multimedia: Ayolas / Q793189
# Assumpció Maresma

Assumpció Maresma i Matas (Arenys de Mar, 1956) kataluniar kazetari eta gidoilaria da.
Kataluniako Generalitateko Kultura Saileko prentsa arduradun gisa lan egin du. Prentsa eta dokumentazio arduraduna ere izan da Bartzelonako Zinemaldiko eta Kataluniako Zinema Bulegoan. Acció zinema-aldizkariaren zuzendaria. El Temps aldizkariaren zuzendaria (1992-1995). VilaWeb egunkariaren editorea, 1995etik, Vicent Partalekin batera egunkari digital hau sortu zuen urtea.

## Argitalpenak

* 1988 - El complot dels anells (La Magrana argitaletxea)

## Sariak eta aitortzak

* Avui Kazetaritza Saria eman zioten.
* VilaWebeko editore gisa, Kataluniako Kazetaritza Sari Nazionala, Interneteko Sari Nazionala eta Jaume I Ohorezko Saria jaso ditu
** 2000an Premi Nacional d’Internet saria, Kataluniako Generalitateak emana.
** 2002an Premi d'Honor Lluís Carulla saria jaso zuen (lehenago honela esaten zitzaion: Premi d'Honor Jaume I )
** 2004an, VilaWeb atariak Premi Nacional de Periodisme saria jaso zuen, “atariari eta bere sortzaileei, Vicent Partal eta Assumpció Maresma, haien lanak kazetaritza digitalean izan duen izaera fundazionalagatik, uztartzen baititu zehaztasuna, berehalakotasuna, analisia eta askotarikotasuna”.
| « | Gustura ospatzen dira beti lagunen urtebetetzeak, eta are gusturago gaur lagunak direnak lehenago irakasle izan badira. Hori izan zaretelako, Vicent eta Assumpcio, kazetari katalan eta katalan ez garenon irakasle. Etorkizuna nondik zetorren igartzeko trebetasuna eduki zenuten duela 25 urte, paperezko komunikabide handiak erosotasun egoeran egonda, dirutza handiak irabazten zituztenean. Aitzindari izan zineten komunikaziorako baliabide teknikoak oraingoak baino askoz urriagoak zirenean; gaur segundo batean egiten duguna egiteko orduak behar baitziren garai haietan. | » |
| —Martxelo Otamendi |||

## Erreferentziak

* ↑ (Katalanez) NacióGirona. «Elogien la 'radicalitat' i el 'rigor' de Ramon Barnils en un debat sobre la llibertat dels periodistes a Girona | NacióGirona» www.naciodigital.cat (Noiz kontsultatua: 2020-05-17).
* ↑ (Ingelesez) Franklin, Bob. (2017). The Future of Journalism: In an Age of Digital Media and Economic Uncertainty. ISBN 978-1-317-41755-2. PMC 999616766. (Noiz kontsultatua: 2020-05-17).
* ↑ Maresma Matas, Assumpció, 1956-. (1988). El complot dels anells. Edicions de la Magrana ISBN 84-7410-343-6. PMC 20931336. (Noiz kontsultatua: 2020-05-17).
* ↑ (Katalanez) CCMA. (2004-09-27). «El lliurament dels Premis Nacionals de Cultura 2004, dilluns al 33» CCMA (Noiz kontsultatua: 2020-05-18).
* ↑ Otamendi, Martxelo. «Maisua eta maistra» Berria (Noiz kontsultatua: 2020-05-17).

## Bibliografia

* «Assumpció Maresma i Matas | enciclopèdia.cat» www.enciclopedia.cat . Noiz kontsultatua: 2020-05-17.
* Datuak: Q19997988